Γνωμοδότηση της Οικονομικής και Κοινωνικής Επιτροπής για την "Πρόταση οδηγίας του Ευρωπαϊκού Κοινοβουλίου και του Συμβουλίου σχετικά με το ελάχιστο επίπεδο εκπαίδευσης των ναυτικών (κωδικοποιημένη έκδοση)"

(2001/C 14/09)

Στις 23 Ιουνίου 2000 και σύμφωνα με το άρθρο 71 της Συνθήκης περί ιδρύσεως της Ευρωπαϊκής Κοινότητας, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για την παραπάνω πρόταση.

Το τμήμα "Μεταφορές, ενέργεια, υποδομές και κοινωνία των πληροφοριών", στο οποίο ανατέθηκε η προετοιμασία των σχετικών εργασιών της ΟΚΕ, υιοθέτησε τη γνωμοδότησή του στις 8 Σεπτεμβρίου 2000 με βάση την εισηγητική έκθεση του κ. Eduardo Chagas.

Κατά την 376η σύνοδο ολομέλειας (συνεδρίαση της 19ης Οκτωβρίου 2000), η Οικονομική και Κοινωνική Επιτροπή υιοθέτησε με 93 ψήφους υπέρ, και 1 αποχή την ακόλουθη γνωμοδότηση.

1. Εισαγωγή

1.1. Η Οικονομική και Κοινωνική Επιτροπή έχει επανειλημμένα εκφράσει τη συμφωνία της με την απόφαση της Επιτροπής να προβεί στην κωδικοποίηση των νομικών πράξεων οι οποίες έχουν επανειλημμένα τροποποιηθεί, με στόχο να διευκολύνει τόσο την πρόσβαση των πολιτών σε αυτές όσο και την κατανόησή τους από αυτούς.

1.2. Η υποβολή της παρούσας πρότασης κωδικοποίησης της οδηγίας 94/58/ΕΚ(1) οφείλεται στο γεγονός ότι μετά τη δημοσίευσή της έχει αποτελέσει αντικείμενο σημαντικών τροποποιήσεων, κυρίως μέσω της οδηγίας 98/35/ΕΚ(2) σχετικά με τις τροποποιήσεις που επέφερε η αναθεώρηση το 1995 της σύμβασης για πρότυπα εκπαίδευσης, έκδοσης πιστοποιητικών και τήρησης φυλακών των ναυτικών του Διεθνούς Ναυτιλιακού Οργανισμού (ΔΝΟ), καθώς και ορισμένες άλλες διεθνείς ρυθμίσεις σχετικά με την ασφάλεια της ναυσιπλοΐας, την πρόληψη της ρύπανσης και τις συνθήκες διαβίωσης και εργασίας επί του πλοίου.

1.3. To ενοποιημένο κείμενο "σέβεται πλήρως την ουσία των κωδικοποιημένων κειμένων και αρκείται απλώς στη συγκέντρωσή τους επιφέροντας μόνο τις τυπικές τροποποιήσεις".

2. Γενικές παρατηρήσεις

2.1. Η ΟΚΕ θεωρεί ότι η θέσπιση και η εναρμονισμένη εφαρμογή κανόνων κατάρτισης και πιστοποίησης των ναυτικών αποτελεί ένα από τα κυριότερα μέσα για την εφαρμογή μίας πολιτικής θαλάσσιων μεταφορών που προωθεί την ασφάλεια της ναυσιπλοΐας και την πρόληψη της ρύπανσης.

2.2. Επίσης, είναι ιδιαίτερα σημαντικό να διασφαλισθούν τόσο η δυνατότητα πρόσβασης των πολιτών όσο και η εκ μέρους τους εύκολη κατανόηση της σχετικής νομοθεσίας, διότι διαφορετικά θα παρουσιασθούν προβλήματα σε σχέση με την επίτευξη των επιδιωκόμενων στόχων.

2.3. Η ΟΚΕ εγκρίνει την πρόταση της Επιτροπής διότι θεωρεί ότι συμβάλλει στην καλύτερη συστηματοποίηση της νομοθεσίας σχετικά με την κατάρτιση και την πιστοποίηση των ναυτικών.

2.4. Ακόμη, η ΟΚΕ θεωρεί ότι έχει ιδιαίτερη σημασία να διασφαλισθεί η ικανότητα των κρατών μελών να προβαίνουν στην άσκηση πραγματικού ελέγχου, τόσο της ποιότητας πιστοποιητικών όσο και της κατάρτισης των ναυτικών, κοινοτικών ή όχι, που σταθμεύουν στους λιμένες τους. Επίσης ζητεί από την Επιτροπή να προβεί στην αξιολόγηση των πραγματικών δυνατοτήτων των διαφόρων κρατών μελών, ιδιαίτερα όσον αφορά τον έλεγχο από το κράτος του λιμένα, με σκοπό να αντιμετωπισθούν οι ελλείψεις και τα κενά που θα διαπιστωθούν και να διασφαλισθεί η συνέχιση της εφαρμογής προτύπων κατάρτισης και πιστοποίησης που συμβαδίζουν με τους διεθνείς κανόνες.

Βρυξέλλες, 19 Οκτωβρίου 2000.

Ο Πρόεδρος

της Οικονομικής και Κοινωνικής Επιτροπής

Gôke Frerichs

(1) Οδηγία 94/58/ΕΚ του Συμβουλίου, της 22ας Νοεμβρίου 1994, σχετικά με το ελάχιστο επίπεδο κατάρτισης των ναυτικών (ΕΕ L 319 της 12.12.1994, σ. 28)· Γνωμοδότηση της ΟΚΕ: ΕΕ C 34 της 2.2.1994, σ. 10.

(2) Οδηγία 98/35/ΕΚ του Συμβουλίου, της 25ης Μαΐου 1998, για την τροποποίηση της οδηγίας 94/58/ΕΚ σχετικά με το ελάχιστο επίπεδο κατάρτισης των ναυτικών (ΕΕ L 172 της 17.6.1998, σ. 1)· Γνωμοδότηση της ΟΚΕ: ΕΕ C 206 της 7.7.1997, σ. 29.